Kymmenet erityisavustajat, poliitikot ja valtiosihteerit kulkevat pyöröovista vaikuttajaviestintätoimistojen ja poliittisen järjestelmän välillä. Suomessa vaikuttajaviestintätoimistot ovat kieltäytyneet julkistamasta asiakkaitaan ja toimeksiantojaan, mutta EU:ssa lobatessaan niiden on pakko kertoa asiakkaansa.

Jussi Kekkonen hallitusneuvotteluissa toukokuussa 2011. Kekkonen on nykyään Miltton Groupin ja Miltton Networksin osakas. FRANK LEIMAN

Vaikuttajaviestintätoimistojen ja poliittisen järjestelmän välillä on pyöröovi. Toimistot tarjoavat yrityksille ja etujärjestöille laillisen tavan maksaa politiikan ammattilaisille rahaa päätöksiin vaikuttamisesta.

Entisillä pääministereiden erityisavustajilla, ministereiden erityisavustajilla ja valtiosihteereillä on myös paljon sisäpiiritietoa ja salaisia tietoja, jotka ovat kertyneet heille valtion tehtävissä.

Vaikuttajaviestintä- eli lobbaustoimistojen työntekijöiden ja osakkaiden rooli hallitusneuvotteluissa on viime päivinä herättänyt vilkasta keskustelua.

Vihreiden hallitusneuvotteluihin edustajakseen nimittämä Miltton Networks Oy:n osakas Elina Moisio jättäytyi neuvotteluista pois sen jälkeen, kun politiikan toimittaja Lauri Nurmi kyseenalaisti Iltalehden kolumnissaan viime viikolla lobbauspalveluja myyvän yhtiön osaomistajan osallistumisen hallitusohjelman laatimiseen.

Vaikuttajaviestintää eli lobbaamista palveluna myyvät viestintätoimistot ovat jo vuosia imuroineet poliitikkoja ja politiikan vaikuttajia riveihinsä. Tyypillistä on, että tärkeimpiin tehtäviin tulevat saavat myös omistusosuuden yhtiöstä.

Niinpä useat politiikan ammattilaiset ovat osaomistajina vaikuttajaviestintää eli lobbaamista myyvissä yhtiöissä. Joukosta löytyy niin entisiä ministerejä kuin heidän erityisavustajiaan eri puolueista.

Ammattimaisten lobbaustoimistojen viime vuosien kasvun Suomessa on nähty liittyvän korporatiivisen järjestelmän murenemiseen. Suomen talouden avautumisen myötä esimerkiksi yritysten omistuspohja on laajentunut ulkomaillekin.

Yritysten on ollut entistä vaikeampaa löytää yhteinen sävel etujärjestöissään. Tämän seurauksena etujärjestöjen vastuulla ollut yhteiskunnallinen vaikuttaminen on alkanut siirtyä yrityksille itselleen.

Vaalirahakohun jälkeen

Suomessa vaikuttajaviestinnän toimialan nousu ajoittuu viime vuosikymmenen vaalirahakohua seuranneisiin vuosiin. Vuoden 2007 vaalien jälkeen yksittäisten yritysten poliitikoille ja puolueille antamasta rahoituksesta nousi skandaali ja useita lahjusrikostutkintoja. Yrityksistä tuli varovaisia.

Sen jälkeen poliitikkoja palkanneet vaikuttajaviestintätoimistot ovat Suomessakin tarjonneet yrityksille laillisen ja verovähennyskelpoisen tavan maksaa poliitikoille rahaa siitä, että nämä vaikuttavat päätöksentekoon. Näin tapahtuu, kun poliitikot siirtyilevät edestakaisin viestintätoimistojen ja päätöksenteon välillä.

Alkutahteja viime vuosien kehitykselle löi kokoomuksen eduskuntaryhmän tiedotussihteeri Niilo Mustonen. Hän siirtyi viestintätoimisto Pohjoisrannan palvelukseen yhteiskuntasuhdetoimintaa hoitamaan syksyllä 2010.

Vuonna 2012 pääministeri Jyrki Kataisen (kok) erityisavustaja Jussi Kekkonen lähti rakentamaan viestintätoimisto Milttonille vaikuttajaviestintään eli päättäjien lobbaamiseen erikoistunutta Miltton Networks -yhtiötä. Kekkonen on nykyään emoyhtiö Miltton Groupin sekä Miltton Networksin osakas.

Vuonna 2013 pohjoismainen Rud Pedersen Public Affairs avasi toimiston Suomeen. Yhtiön perustajalla Morten Rud Pedersenillä on tausta Tanskan demareissa. Suomen toimiston ensimmäiseksi johtajaksi tuli entinen kokoomusnuorten puheenjohtaja Kalle Euro ja hallitukseen demareiden ohjelmajohtaja Juha Eskelinen.

Niilo Mustonen lähti vuonna 2014 Pohjoisrannasta ja perusti vaikuttajaviestintään erikoistuneen Blic Oy:n yhdessä pankkimies Peter Fagernäsin kanssa.

Vuonna 2016 kokoomuksen puoluesihteeri Taru Tujunen siirtyi kokoomuspoliitikko Kirsi Pihan viestintätoimisto Ellun Kanoihin. Tujusesta tuli myös Ellun Kanojen toinen osakas. Piha omistaa yhtiöstä edelleen 90 prosenttia.

Ellun Kanojen vuonna 2017 perustettua vaikuttajaviestinnän liiketoimintayksikköä johtaa muun muassa Ville Niinistön (vihr) erityisavustajana toiminut Erkki Perälä. Yksikköön on palkattu myös Jaakko Mustakallio vihreiden eduskuntaryhmän kansliasta. Hän oli vihreiden talouspoliittisen työryhmän puheenjohtaja 2013–2015.

Demaritaustaisia rekrytointeja ovat tanskalaisen lääkeyhtiö Novonordiskin yhteiskuntasuhteita hoitanut Juha Töyrylä ja SOK:n yhteiskuntasuhdepäällikkö Olli-Pekka Koljonen, joka on toiminut myös muun muassa Jutta Urpilaisen (sd) erityisavustajana.

Vaikuttajaviestintätoimistoista on sittemmin löytynyt työpaikka liudalle muitakin politiikan vaikuttajia puoluetaustaan katsomatta.

Poliitikkojen näkökulmasta vaikuttajaviestintätoimistoihin on syntynyt merkittävä työpaikkavaranto, josta irtoaa leipä niin oppositioon joutuneiden puolueiden erityisavustajille kuin vaaleissa rannalle jääneille kansanedustajille tai puoluetyöntekijöille.

Entiset valtiosihteerit

Suomen Rud Pedersenin toimitusjohtajana ja osakkaana on nykyisin Esa Suominen. Hän oli aiemmin Antti Rinteen (sd) valtiosihteeri valtiovarainministeriössä. Hänen vaimonsa Jenny Suominen on SDP:n järjestöpäällikkö.

Suomen Rud Pedersenin kaksi muuta nykyistä osakasta ovat ruotsalaisen kansanpuolueen riveistä. Susanna Korpivaara on entinen RKP:n ministerien erityisavustaja, joka tuli yhtiöön lääkevalmistaja GSK:n rokoteyksiköstä. RKP:n puoluehallituksen jäsen Marcus Rantala puolestaan on toiminut puolustusministeriössä valtiosihteerinä Carl Haglundin (r) ja Stefan Wallinin (r) kausilla.

Viestintätoimistoista myös palataan kokopäivätoimisiksi poliitikoiksi. Pyöröovi politiikkaan hyrräsi Milttonilla myös muutama vuosi sitten. Milttonin Tuuli Kousa kävi vuosina 2013-2014 tekemässä vajaan vuoden pestin omistajaohjausministeri Pekka Haaviston erityisavustajana. Kousa palasi Milttoniin, mutta siirtyi vuonna 2015 Osuuspankkiin, jonka viestintä- ja yhteiskuntasuhdejohtajana hän nykyisin toimii.

Demareissa taas valtiovarainministeri Jutta Urpilaisen entinen erityisavustaja Matti Hirvola palasi Milttonista Antti Rinteen viestinnän erityisavustajaksi. Samalla Urpilaisen talouspoliittinen erityisavustaja Ville Kopra siirtyi Miltton Networksin työntekijäksi ja osakkaaksi.

Rud Pedersenin Esa Suominen (vas.) ja Marcus Rantala. Kuva vuodelta 2015. KIMMO HAAPALA/KL

Erityisavustajat Milttonilla

Tänä keväänä Miltton Networksissa vaihtui ylin johto. Tällä kertaa politiikkaan palasivat yhtiön operatiivinen johtaja Anna-Mari Vimpari ja toimitusjohtaja Eeva Kalli. Molemmat olivat ennen Milttonia toimineet muun muassa pääministeri Matti Vanhasen (kesk) ja pääministeri Mari Kiviniemen (kesk) erityisavustajina.

Vimpari lähti keskustan eduskuntaryhmän pääsihteeriksi, ja Kalli nousi vaaleissa keskustan kansanedustajaksi. Keskusta on nimennyt molemmat edustajikseen hallitusneuvotteluihin.

Milttonin vaikuttajaviestinnän asiantuntija Eveliina Heinäluoma (sd) nousi niin ikään eduskuntaan. Kallin ja Heinäluoman isät ovat pitkän linjan poliitikot Timo Kalli (kesk) ja Eero Heinäluoma (sd).

Uudeksi johtajaksi Miltton Networksiin palkattiin entinen ministeri ja puoluejohtaja Stefan Wallin (r). Jo viime syksynä yhtiön osakkaiksi ja työntekijöiksi tulivat muun muassa Alexander Stubbin (kok) erityisavustaja Lauri Tierala ja liikenneministeri Merja Kyllösen (vas) entinen erityisavustaja ja SAK:n lobbari Sauli Hievanen.

Myös kokoomustaustaisen “superlobbari” Anders Blomin vuonna 1989 perustama Eurofacts Oy on tehnyt rekrytointeja. Yhtiön osakkaana on aiemmin eri ammattiliitoissa viestinnästä vastannut Juhana Harju, joka on valittu myös demarien ohjelmatyöryhmään kaudelle 2017–2020.

Pohjoisranta Burson-Marsteller puolestaan rekrytoi vastikään vihreiden rannalle jääneen kansanedustajaehdokkaan Fatim Diarran. Viime joulukuussa työministeri Jari Lindströmin (sin) erityisavustaja Juha Halttunen siirtyi Bliciin.

Yhtiöt eivät kerro

Poliitiikojen ramppaaminen lobbarin ja poliitikon roolin välillä ei ole uutta. Politiikasta on ennenkin käyty yrityksissä ja järjestöissä yhteiskuntasuhteita hoitamassa.

Uutta on se, että vaikuttajaviestintätoimistot heikentävät läpinäkyvyyttä entisestään. Yhtiöt eivät kerro, millä asialla ja kenen toimeksiannosta heidän työntekijänsä kulkevat.

Jotain viitteitä asiakkuuksista voi etsiä EU:n avoimuusrekisteristä, jonne rekisteröityneet lobbaritoimistot joutuvat kertomaan asiakkaistaan sekä tapaamisistaan komission edustajien kanssa.

Esimerkiksi Miltton Networks on edustanut EU:ssa maakaasuyhtiö Gasum Oy:tä, Rakennusteollisuutta ja Liikennevirastoa. Yhtiö on vuonna 2015 tavannut muun muassa komissaari Jyrki Kataista (kok) ja tämän kabinetin jäsentä Aura Sallaa.

Sittemmin Milttonille on perustettu erillinen Brysselin-yhtiö Miltton Europe. Sen asiakkaita ovat olleet myös Kemiin biojalostamoa kaavaillut Kaidi, metsäyhtiö Stora Enso, Patria, Kesko, Konecranes, Vaisala, Fortum ja Elinkeinoelämän keskusliitto.

Lisäksi myös Suomen sosiaali- ja terveysministeriö sekä Tanskan ulkoministeriö ovat ostaneet Milttonilta lobbausapua EU:ssa.

Merkittävä osa Milttonin raportoiduista tapaamisista on ollut EU-komissaari Jyrki Kataisen ja hänen kabinettinsa jäsenten Juho Romakkaniemen, Risto Artjoen ja Antti Timosen kanssa.

Niilo Mustosen ja Peter Fagernäsin Blic puolestaan on Euroopassa edustanut ainakin Atriaa, Pohjolan Voimaa, Cargotecia ja tekijänoikeusjärjestöjä. Myös heidän tapaamisissaan korostuu Kataisen kabinetti. Suomalaiset siis näyttävät Euroopassakin lobbaavan pääasiassa suomalaisia päättäjiä.

Suomessa vaikuttajaviestintätoimistot ovat kieltäytyneet julkistamasta asiakkaitaan ja toimeksiantojaan.

Lobbaritoimistoja Eurofacts perustettu 1989 osakkaita: Anders Blom (kok) 30%, Janne Timonen 20%, Juhana Harju (sd) 10% Ellun Kanat Oy perustettu 2008 osakkaita: Kirsi Piha (kok) 90%, Taru Tujunen (kok) 10% Rud Pedersen Public Affairs Oy perustettu 2013 osakkaita: Esa Suominen (sd) 8%, Marcus Rantala (r) 3%, Susanna Korpivaara (r) 3% Blic Oy perustettu 2014 osakkaita: Niilo Mustonen (kok) 60%, Peter Fagernäs 40% Miltton Networks Oy perustettu 2012 osakkaita: Miltton Group Oy 79%*, Jussi Kekkonen (kok) 12%, Elina Moisio (vihr) 3%, Stefan Wallin (r) 3%, Lauri Tierala (kok) 1%, Sauli Hievanen (vas) 1% *emoyhtiö Miltton Groupin omistajia ovat muun muassa: Mathias Järnström 45%, Jorma Ollila 10%, Jussi Kekkonen 2%. Tiedot vuosilta 2017–2019. Osa tiedoista saattaa olla vanhentuneita.

Muokattu 16.5. klo 16:45 Korjattu Kousan aikaa Pekka Haaviston erityisavustajana sekä hänen siirtymävuottaan Osuuspankkiin ja hänen titteliään Osuuspankissa.